V súvislosti s monitorovaním a hodnotením informačných opatrení GR AGRI zobralo do úvahy zistenia externého hodnotenia, podľa ktorého by sa mali zlepšiť postupy a zvyklosti týkajúce sa vymedzenia cieľov, monitorovania výsledkov a hodnotenia vplyvu zrealizovaných komunikačných akcií. V tomto ohľade boli v roku 2015 preskúmané postupy týkajúce sa plánovania a hodnotenia informačných opatrení a aktualizované usmernenia zamerané na hodnotenie komunikačných akcií.

Úsilie sa ďalej zintenzívnilo v snahe rozvinúť synergie s rôznymi partnermi v oblasti komunikácie týkajúcej sa poľnohospodárstva a rozvoja vidieka vrátane zainteresovaných strán. GR AGRI pokračovalo v prehlbovaní spolupráce s ďalšími útvarmi Komisie, so zastúpeniami Komisie v členských štátoch EÚ a ostatnými inštitúciami EÚ, ako aj so sieťami ako informačné centrá Europe Direct a Európska sieť pre rozvoj vidieka.

GR AGRI naďalej pokračovalo v prezentovaní svojej práce, ktorú podniká spolu so Spoločným výskumným centrom v súvislosti so strednodobými vyhliadkami poľnohospodárskych trhov EÚ, širšej verejnosti, (s prezentovaním výsledkov tejto spolupráce začalo v roku 2014). Rozsah konferencie o vyhliadkach pre poľnohospodárstvo EÚ, uskutočnenej v roku 2015 sa rozšíril a zahŕňal výzvy, ktorým poľnohospodárstvo čelí na úrovni EÚ a na globálnej úrovni. Toto podujatie malo dôležitú politickú dimenziu a zahŕňalo panely na vysokej úrovni zamerané na otázky týkajúce sa udržateľnosti a potravinového reťazca. Konferencia o vyhliadkach, ktorá sa konala v roku 2016, pokračovala v tomto širšom formáte na vysokej úrovni a zúčastnili sa na nej zástupcovia inštitúcií EÚ a vlád, medzinárodné organizácie a zainteresované strany, ktoré si vymieňali názory a stanoviská týkajúce sa zmeny klímy a dostupnosti zdrojov. Vďaka prítomnosti vedúcich politických predstaviteľov z krajín EÚ a tretích krajín si v tomto období konferencia o vyhliadkach získala značnú pozornosť médií.

Žiadosti sa posudzovali na základe prísnych kritérií, a to kritéria oprávnenosti, vylučovacieho kritéria, splnenia podmienok účasti a kritéria na vyhodnotenie návrhov, ktoré boli stanovené vo výzvach na predkladanie návrhov. Postupovalo sa v súlade s nariadením o rozpočtových pravidlách s prihliadnutím na cieľ Komisie dosiahnuť rovnaké zaobchádzanie so žiadateľmi a spravodlivú hospodársku súťaž medzi nimi.

EÚ na výstave Expo zastupovala Komisia, Európsky parlament a ďalšie inštitúcie, ako aj značný počet zainteresovaných strán. V spolupráci so Spoločným výskumným centrom, ktoré koordinovalo účasť EÚ, a ostatnými útvarmi Komisie hralo GR AGRI dôležitú úlohu pri poukazovaní na otázky politiky týkajúce sa budúcnosti poľnohospodárskej politiky a rozvoja vidieka. GR AGRI zorganizovalo viac ako dvadsať podujatí vrátane seminárov, konferencií, workshopov či akcií na zvýšenie informovanosti určených návštevníkom. Tieto podujatia boli okrem iného zamerané na potravinovú bezpečnosť a udržateľnosť poľnohospodárstva, výskum a inováciu, bezpečnosť a kvalitu potravín, ako aj rozvoj vidieka a globálne výzvy týkajúce sa potravín. Vďaka nim do diskusie o budúcich výzvach pre tvorcov politík pribudli významné príspevky od zainteresovaných strán. GR AGRI sa zúčastnilo aj na ďalších súvisiacich podujatiach počas výstavy Expo, najmä na projekte vedeckého výboru, pričom sa podieľalo na jeho vymedzení odporúčaní pre budúci výskum a inováciu v oblasti globálnej potravinovej a výživovej bezpečnosti.

Komunikačné akcie boli zamerané na médiá a pred aj počas výstavy Expo prebiehali aktivity v sociálnych médiách. Politické zastúpenie na vysokej úrovni (hlavy štátov a ministri, poslanci Európskeho parlamentu vrátane predsedu, eurokomisári spolu s predsedom Komisie Junckerom) na výstave Expo pritiahlo pozornosť médií a posilnilo šírenie informácií o výstave Expo a jej hlavných aktivitách.

Publikácie

Vo vykazovanom období sa naďalej kládol silný dôraz na ďalší rozvoj publikácií v elektronickom formáte. Tak ako v minulosti, viacero publikácií vzniklo v spolupráci s Úradom pre vydávanie publikácií EÚ, ako aj Úradom pre infraštruktúru a logistiku v Bruseli. Niektoré boli určené školopovinným deťom a poukazovali na školské programy. Na veľtrhoch a podujatiach patrili k veľmi populárnym propagačným materiálom. Okrem toho boli publikácie zamerané na politické otázky ako prínos potravín a poľnohospodárstva pre hospodársky rast a pracovné miesta a na bezpečnostné siete poľnohospodárskych trhov.

V novembri 2016 vyšla dôležitá správa osobitnej skupiny pre poľnohospodárske trhy „Zlepšovanie výsledkov trhu: posilnenie postavenia poľnohospodárov v dodávateľskom reťazci“.

Eurobarometer

V poslednom štvrťroku 2015 sa uskutočnil osobitný kvantitatívny prieskum Eurobarometra zameraný na poľnohospodárstvo a SPP. Z výsledkov zverejnených v januári 2016 vyplýva, že poľnohospodárstvo a vidiecke oblasti sú pre obyvateľov Európy dôležité a že väčšina ľudí podporuje hlavné zásady a ciele SPP. Zároveň sa ukázalo, že 30 % Európanov nevie o SPP, teda politike, ktorá s nimi súvisí. GR AGRI tieto výsledky tieto výsledky zohľadní pri navrhovaní osobitných informačných opatrení.

Webová stránka

Webová stránka „Poľnohospodárstvo a rozvoj vidieka“ sa vo vykazovanom období naďalej rozvíjala a slúžila najmä ako dôležitý zdroj odborných informácií o poľnohospodárstve a rozvoji vidieka. Dôležitú úlohu zohrala aj počas konzultácií zainteresovaných strán a širokej verejnosti týkajúcich sa budúceho smerovania poľnohospodárskej politiky. Počas vykazovaného obdobia došlo k dôležitým zmenám v súvislosti s prezentáciou Komisie na internete, ktoré boli zamerané na zlepšenie používateľskej ústretovosti a relevantnosti pre širokú verejnosť. Súčasťou prebiehajúceho procesu digitálnej transformácie je aj prispôsobenie internetového obsahu a jeho začlenenie do novej štruktúry webového sídla Komisie do konca roka 2017 tak, aby v ňom boli zahrnuté informácie, ktoré by lepšie zodpovedali potrebám koncového používateľa. GR AGRI sa v rokoch 2015 a 2016 aktívne zapájalo do tohto procesu spolu s posilneným webovým tímom, ktorý zabezpečil úspešnú migráciu z platformy Documentum na platformu Drupal.

Návštevy

Vo vykazovanom období sa GR AGRI naďalej zúčastňovalo na informačných stretnutiach so skupinami návštevníkov pozostávajúcich najmä z poľnohospodárov, ich zástupcov, študentov, regionálnych a miestnych zástupcov, novinárov a akademických pracovníkov. Zámerom týchto návštev bolo objasniť problematiku SPP vrátane otázky rozvoja vidieka a prehĺbiť informovanosť o nej, ako aj rozšíriť informovanosť o širších výzvach a príležitostiach, ktorým bude v budúcnosti poľnohospodárstvo čeliť. Táto komunikačná aktivita sa organizovala v úzkej spolupráci s návštevníckym centrom GR COMM.